Man vas oor moord op DA-raadslidDemokratiese Alliansie ŉ 29-jarige man is in hegtenis geneem in verband met die moord op Johannes Baatjies (49), ŉ DA-raadslid van Daniëlskuil in die Noord-Kaap. Baatjies is Woensdagaand dood aangetref op die pad tussen Daniëlskuil en Postmasburg. Hy is twee keer in die kop en een keer in die bors geskiet. Brig. Hangwani Mulaudzi, woordvoerder van die Valke, het gesê die verdagte is Vrydag in hegtenis geneem en sal verwagting Maandag in die Postmasburg-landdroshof verskyn. “Hy sal na verwagting verskyn op aanklag van moord en poging tot moord. Dit het ook aan die lig gekom dat hy moontlik verbind word met ander gewapende rooftogte,” het hy gesê. Volgens ŉ voorlopige ondersoek is Baatjies “onverhoeds in ŉ strik gelei”. Hy het sy sakevennoot saam met hom geneem om hom by te staan tydens die sakevergadering. Sy sakevennoot is steeds in ŉ kritieke toestand in die hospitaal, het Mulaudzi bygevoeg. Lt.genl. Mthandazo Ntlemeza, nasionale hoof van die Valke, het die Noord-Kaapse Valke geloof vir die vinnige inhegtenisneming. “Ek is baie trots op ons lede wat onverpoosd gewerk het om die inhegtenisneming te verseker. Dit is ŉ bevestiging van ons toewyding om seker te maak dat niemand inmeng met ons land se demokrasie nie, en dat diegene wat dié lafhartige dade pleeg, so gou as moontlik vervolg sal word.” Ntlemeza het gesê die ondersoek duur voort. “Ons kan nie rus voor alle betrokke partye aangekeer is nie.” Baatjies en nog ŉ DA-raadslid, en twee raadslede van die Kgatelopele Community Forum, sou na bewering ŉ koalisie vorm om beheer te neem oor die Kgatelopele-munisipaliteit wat onder beheer gestaan het van die ANC. Baatjies se moord is waarskynlik polities gemotiveerd, aangesien hy glo ook doodsdreigemente ontvang het nadat hy die wyk gewen het tydens die plaaslikeregeringsverkiesing op 3 Augustus.